Predkladacia  správa

      Materiál  Analýza akvizičnej činnosti v oblasti múzeí, galérii a knižníc sa predkladá na základe uznesenia vlády č.1381/2002 z 18.12.2002, bod C1 návrhu Plánu práce vlády Slovenskej republiky na rok 2003 ako úloha č.8 na november 2003. Potreba spracovať takúto analýzu vznikla z Programového vyhlásenia vlády SR a jeho rozpracovania na podmienky rezortu ministerstva kultúry SR ako reflexia zložitej a vo viacerých ukazovateľoch sa zhoršujúcej situácie v akvizičnej činnosti zbierkotvorných inštitúcii -  múzeí, galérií a knižníc.
     Uvedené inštitúcie prešli v priebehu posledného desaťročia minulého storočia a na začiatku tohto milénia zložitým procesom častokrát nesystémových, vzájomne nekoordinovaných a nenadväzujúcich zmien a ich následných, i keď neraz nutných korekcií. Išlo najmä o organizačné, štrukturálne zmeny v zriaďovateľskej pôsobnosti i o zmeny právnej subjektivity. Legislatívne úpravy stanovili pre múzeá, galérie a knižnice moderne a perspektívne definovanú pôsobnosť a hlavné úlohy, pričom však neboli priebežne vytvárané podmienky na ich realizáciu.
     Predkladaný materiál analyzuje súčasný stav akvizičnej činnosti múzeí, galérií a knižníc, genézu jeho vzniku. Zároveň načrtáva vývojový trend, hlavne v období rokov 1998 –2002, so snahou zachytiť celkový dopad poslednej zásadnej zmeny – prechodu zriaďovateľskej pôsobnosti väčšiny pôvodných štátnych múzeí, galérii a knižníc z Ministerstva kultúry SR na samosprávne kraje v apríli 2002. Uvedeným prechodom zriaďovateľskej pôsobnosti sa  obmedzili priame i nepriame regulatívne, hlavne finančné nástroje Ministerstva kultúry SR na podstatne užší okruh subjektov. Rezultátom tejto zmeny je napríklad vzostupný trend akvizície štátnych múzeí a knižníc, hlavne zásluhou osobitného podporného fondu Ministerstva kultúry SR a zostupný trend akvizície v súčasnosti už neštátnych múzeí, galérií a knižníc v zriaďovateľskej pôsobnosti samosprávnych krajov. Preklenúť tento stav by mal pomôcť nový grantový systém Ministerstva kultúry SR, zameraný prevažne na podporu neštátnych subjektov.
     Materiál je členený na tri osobitné časti, zamerané na analýzu akvizičnej činnosti v múzeách, galériách a knižniciach. 
     V záverečnej časti materiálu sa navrhujú opatrenia na zlepšenie súčasného stavu v akvizičnej činnosti zbierkotvorných inštitúcii.
     Navrhované opatrenia nemajú finančný, ekonomický, enviromentálny vplyv a zároveň ani vplyv  na zamestnanosť.
     Materiál sa predkladá na rokovanie vlády bez rozporov.